  Майя Бывальцева 22-тӥ инвожое 16 часын Смоленск улосвылысь Сычёвка карын Удмуртиысь 357-тӥ стрелковой дивизиысь ожгарчиослы синпелет усьтозы. Иворъёсъя «Удмуртия» агентстволы со сярысь вераз элькунысь егитъёслэн «Долг» огазеяськонзылэн кивалтӥсез Фаиль Ибрагимов. «Смоленскын нырысетӥ ожъёсы пыриськиз Удмуртиын 1941–1942 аръёсы кылдытэм стрелковой дивизия. Отын 11 сюрс 600 адями лыдъяське вал. Сычёвка дорын Удмуртиысь туж трос ожгарчиос быризы. Асьме солдатъёслы но кивалтӥсьёслы синпелет пуктон сярысь кичӧлтон кемалась эскериське ни. Удмуртилэн тӧроезлы Александр Соловьёвлы та юанэн вазиськиз бырем ожгарчилэн нылыз Фаина Ивановна Колесникова. Соослэн пумиськонзы бере, синпелет пуктыны коньдон висъямын тӧролэн фондысьтыз», — вераз Ибрагимов. Синпелетэз усьтыны Удмуртиысь 6 адями мыноз. Соос пӧлын ожгарчилэн нылыз Фаина Колесникова. Монумент сьӧд излэсь лэсьтэмын, со вылын возьматэмын винтовка, каска но гвоздикаос. Тегъёс: Мерлык Удмуртия синпелет БыдӟымАтыкайож Смоленск  